《赠瞿睿夫》
明代·欧必元

先生海内文章伯，奔雷驱电争霹雳。胸次能包震旦图，意气兼吞云梦泽。

权衡万古有低昂，鞭笞四海咸辟易。高名一日满中州，贞心傲骨凌千秋。

腹中嗜古过玄晏，架上藏书胜邺侯。挥毫万纸俱立尽，白璧黄金莫与酬。

手持三尺莲花铁，谭笑当年霏玉雪。大鹏虽已徙南溟，羞向侯门事干谒。

白眼能空世上人，肮脏何堪嚼水蘖。徒教薄命妒娥眉，道旁豺虎相撑持。

青天乍失白日暗，魑魅纷腾蛟蜮欺。往欲叩阍阍者怒，长谣空自叹孤儿。

短褐萧萧发覆额，报仇欲作吴宫客。文章忠孝两无伦，上书乞米长安陌。

酸鼻徒惊俗吏筵，石父沉冤宁与白。交因东海屠先生，感激情深气大横。

解剑欲将酬刺士，报书聊为讼公卿。吴狱邹阳初见释，皂帽藤冠入楚行。

楚中往事数屈宋，离骚留与词人诵。江芷蘼芜荐异香，渔父江潭相伯仲。

潇湘秋月笼轻烟，领取扁舟湘浦弄。自从著作掩柴扉，众人欲杀怜者稀。

未能东海来求药，暂向西山学采薇。韬光埋照名宁灭，玉折兰凋事已非。

近日探奇趋百粤，委宛还堪穷禹穴。闭户研精订杀青，溽暑炎方增病骨。

门下虽多问字俦，座上宁堪容俗客。嗟余本是泥涂人，壮岁差能悟斲轮。

意气相逢肝胆立，平生不作侯门宾。藤杖竹冠怀半刺，自述通家两世亲。

小子谬承尊上座，片语因君遂许可。执辔何当下市门，千秋高谊归虚左。

定交倾盖已忘年，应酬沓遝何为者。自昔高谈席上珍，道在龙蛇各冇神。

宇宙虽宽双眼在，英雄岂作蓬蒿伦。顾我从旁觉形秽，么么之言何足陈。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。